ข่าวประชาสัมพันธ์

5 พฤศจิกายน 2563

**“ช่อง 8” รุกตลาด OTT จับมือ** **iQIYI (อ้ายฉีอี้)**

**แพลตฟอร์มวิดีโอออนไลน์อันดับ 1 จากแดนมังกร**

**เปิดตัว ‘โลกทั้งใบให้นายคนเดียว เดอะซีรีส์’ สร้างปรากฏการณ์ ดูได้พร้อมกันทั่วโลก**

ปัจจุบันการดูคอนเทนต์ผ่านแพลตฟอร์มออนไลน์ กลายเป็นพฤติกรรมใหม่ของผู้ชมในปัจจุบันไปแล้ว เพราะผู้ให้บริการ OTT (Over the Top) ทั้งในประเทศและต่างประเทศต่างมีคอนเทนต์ที่หลากหลาย ทั้งออริจินัลคอนเทนต์ ที่ฉายเฉพาะแพลตฟอร์มนั้น หรือการรีรันคอนเทนต์ที่ออกอากาศไปแล้ว ทำให้กลุ่มคนดูมีทางเลือกเพิ่มมากขึ้น **สถานีโทรทัศน์ช่อง 8** ธุรกิจในเครือ**อาร์เอส กรุ๊ป** รุกแพลตฟอร์มออนไลน์ ขายลิขสิทธิ์คอนเทนต์ ซึ่งเป็นหนึ่งในกลยุทธ์ **“เก้าอี้สี่ขา”** ล่าสุด ส่งผลงานระดับ Masterpiece ของอาร์เอส เรื่อง **‘โลกทั้งใบให้นายคนเดียว’** ในรูปแบบซีรีส์ ลงจอ**ช่อง 8** และ **iQIYI (อ้ายฉีอี้)** แพลตฟอร์มวิดีโอออนไลน์อันดับ 1 จากประเทศจีน สามารถดูออนไลน์ได้พร้อมกันทั่วโลก บนแอปพลิเคชัน **iQIYI (อ้ายฉีอี้)** และเว็บไซต์ **iQ.com** ทุกวันเสาร์-อาทิตย์ เริ่มตอนแรก 12 ธันวาคมนี้ ซึ่งถือเป็นปรากฎการณ์ครั้งสำคัญ และครั้งแรกที่คอนเทนต์ไทยจากช่อง 8 จะได้ออกอากาศพร้อมกันทั่วโลก พร้อมเผยแผนปี 2564 เตรียมนำภาพยนตร์ดังในอดีตของ**อาร์เอส** มาผลิตเป็นซีรีส์ เพื่อป้อนให้กับ OTT ชั้นนำของประเทศไทย ให้ผู้ชมได้ดูกันตลอดทั้งปีอีกด้วย

**นางสาวนงลักษณ์ งามโรจน์** หัวหน้าเจ้าหน้าที่บริหารสถานีโทรทัศน์ช่อง 8 เปิดเผยว่า “ปัจจุบันพฤติกรรมและช่องทางการรับชมคอนเทนต์เปลี่ยนแปลงไป โดยเฉพาะผู้ให้บริการด้านวิดีโอสตรีมมิ่งแบบ OTT กลายเป็นสื่อที่น่าจับตามองที่สุด เนื่องจากได้รับความนิยมอย่างมากจากผู้บริโภคยุคใหม่ ที่มีข้อได้เปรียบในการเข้าถึงได้ง่ายและนำเสนอเนื้อหาที่หลากหลาย ผู้ชมสามารถเพลิดเพลินกับบริการสตรีมมิ่งไม่ว่าเมื่อใดหรือที่ไหนก็ได้โดยไม่จำกัด จึงเป็นคำตอบที่เหมาะสมกับไลฟ์สไตล์ที่ยืดหยุ่นในยุคดิจิทัล โดยมีอัตราการเติบโตของจำนวนผู้ใช้อย่างต่อเนื่อง และคาดการณ์ว่าอาจมีผู้ชมทั่วประเทศรวม 1.3 ล้านราย เพิ่มขึ้น 18.80% จากปี พ.ศ.2561 ที่มียอดผู้ชมรวม 1.09 ล้านราย และจะเพิ่มขึ้นเป็น 2.1 ล้านรายในปี พ.ศ. 2566

สำหรับ**ช่อง 8** ถือเป็นแพลตฟอร์มหนึ่งที่ผลิตคอนเทนต์ตอบโจทย์กลุ่ม Mass ในอันดับต้นๆ ของเมืองไทย คอนเทนต์มีรสชาติและเอกลักษณ์เป็นของตัวเอง ไม่ว่าจะเป็นในส่วนของ Finished Program และการทำออริจินัลคอนเทนต์ โดยเลือกนักแสดงจากทั้งในและนอกสังกัด เพื่อให้คอนเทนต์มีแม่เหล็กในการดึงดูดผู้ชมที่หลากหลาย และน่าสนใจมากยิ่งขึ้น โดยปัจจุบัน**ช่อง 8** มี Social Networking Service (SNS) ที่มีผู้ติดตามมากถึง 30 ล้านคน (Facebook, YouTube, IG, TikTok) และคาดว่าในปี พ.ศ. 2564 จะมีผู้ชมมากกว่า 40 ล้านคน”

ล่าสุด **ช่อง 8** สร้างเซอร์ไพรส์ครั้งใหญ่ให้กับแฟนๆ ละครและซีรีส์ด้วยการจับมือ **iQIYI (อ้ายฉีอี้)** แพลตฟอร์มวิดีโอออนไลน์อันดับ 1 จากประเทศจีน นำภาพยนตร์ดัง **“โลกทั้งใบให้นายคนเดียว”** ภาพยนตร์ไทยที่อยู่ในความทรงจำของคนยุค 90 ที่เคยครองตำแหน่งภาพยนตร์ไทยที่ทำรายได้สูงสุดตลอดกาลในยุคหนึ่ง หยิบขึ้นมาดัดแปลงเป็นซีรีส์ 12 ตอน โดยใช้ชื่อว่า **"โลกทั้งใบให้นายคนเดียว เดอะซีรีส์"** และยังได้ **เต๋า-สมชาย เข็มกลัด, นุ๊ก-สุทธิดา เกษมสันต์ ณ อยุธยา** และ **โมทย์-ปราโมทย์ แสงศร** ผู้รับบท ไม้-ป้อน-เม่น ในอดีต กลับมาร่วมแสดงในซีรีส์เรื่องนี้อีกด้วย พร้อมส่งไม้ต่อให้กับนักแสดงเจเนอเรชั่นใหม่ ที่จะมาถ่ายทอดความรู้สึกของตัวละครในยุค 2020 ให้มีความพิเศษมากยิ่งขึ้น นำโดย **โอห์ม-ฐิติวัฒน์ ฤทธิ์ประเสริฐ** รับบทเป็น **ไม้** **สิงโต-ปราชญา เรืองโรจน์** รับบทเป็น **เม่น** และ **น้ำตาล-ทิพย์นารี วีรวัฒโนดม** รับบทเป็น **ป้อน** กำกับการแสดงโดย **ดร.องอาจ สิงห์ลำพอง** พร้อมทั้งจะมาปลุกตำนานวลีฮิตติดปาก **“เราไม่ได้รักใครง่ายๆ อย่างที่นายคิดนะ”** ให้กลับมาฮิตกระหึ่มโซเชียลอีกครั้ง ถือเป็นซีรีส์เรื่องแรกของ **ช่อง 8** ที่จะสร้างปรากฏการณ์การออกอากาศเวลาไพรม์ไทม์ไปพร้อมกันทั่วโลก ในรูปแบบคู่ขนานผ่านแพลตฟอร์มวิดีโอออนไลน์ iQIYI (อ้ายฉีอี้)และแน่นอนว่าจะได้อรรถรสทั้งภาพและเสียงที่คมชัด เพราะ iQIYI (อ้ายฉีอี้) ได้นำเทคโนโลยีที่ทันสมัย ไม่ว่าจะเป็นการพัฒนาคุณภาพของภาพให้เป็นระดับ Full HD และเสียงระบบ Dolby Atmos เสมือนดูในโรงภาพยนตร์ อีกทั้งยังเป็นการขยายฐานผู้ชมละครไทยในต่างประเทศให้เพิ่มขึ้นอีกด้วย โดยสามารถรับชมผ่านทางหน้าจอ **ช่อง 8** และแอปพลิเคชัน **iQIYI (อ้ายฉีอี้)** และเว็บไซต์ **iQ.com** ไปพร้อมกันทั่วโลก ทุกวันเสาร์-อาทิตย์ เวลา 21.40 น. เริ่มตอนแรกวันเสาร์ที่ 12 ธันวาคม 2563 นี้

ด้าน **นายผ่านศึก ธงรบ ผู้อำนวยการฝ่ายเนื้อหา iQIYI** เสริมว่า “เราเชื่อมั่นในศักยภาพของคอนเทนต์และ**ช่อง 8** ในการสร้างและขยายฐานการรับชมทั้งในและต่างประเทศ ทั้งกลุ่มผู้ชมร่วมสมัยและผู้ชมยุคใหม่ ซึ่งเป็นกลุ่มเป้าหมายหลักของ **iQIYI** (อ้ายฉีอี้) โดยในช่วงที่ผ่านมามียอดผู้ชมต่อเดือนสูงกว่า 600 ล้านคน สะสมผู้ใช้งานแบบสมาชิกหรือ VIP ทะลุ 100 ล้านคน เป็นรายแรกในประเทศจีน และมียอดผู้ใช้งานเติบโตแล้วถึง 4% ในครึ่งปีแรกจากการเริ่มเปิดให้บริการในต่างประเทศทั่วโลก ซึ่งประเทศไทยเองเดินหน้าจับมือกับผู้ผลิตและสถานีโทรทัศน์ชั้นนำต่อเนื่อง ควบคู่ไปกับการแนะนำคอนเทนต์เอเชียคุณภาพระดับโลกที่มีอยู่บนแพลตฟอร์มกว่า 3,000 เรื่อง ทั้งคอนเทนต์จีน ซีรีส์เกาหลี การ์ตูนญี่ปุ่น โดยสำหรับคอนเทนต์ไทยก็ได้ตั้งเป้าทำตลาดอย่างมีนัยสำคัญ ไม่ใช่เฉพาะในประเทศ แต่ยังส่งออกสู่ตลาดโลกเพื่อส่งเสริมศักยภาพนักแสดงไทยและคอนเทนต์ไทยด้วย”

และไม่เพียงแต่ **‘โลกทั้งใบให้นายคนเดียว เดอะซีรีส์’** เท่านั้น **iQIYI** (อ้ายฉีอี้) ยังผลักดันภาพยนตร์ไทยในตำนานจาก**อาร์เอส** 11 เรื่อง อาทิ แสบสนิท ศิษย์ส่ายหน้า, Sex Phone คลื่นเหงาสาวข้างบ้าน, มือปืน/โลก/พระ/จัน, ล่องจุ๊น ขอหมอนใบนั้นที่เธอฝันยามหนุน, เกิดอีกทีต้องมีเธอ รวมถึง โลกทั้งใบให้นายคนเดียว นำแสดงโดย เต๋า-สมชาย, นุ๊ก-สุทธิดา และ โมทย์-ปราโมทย์ ส่งออกให้ชมฟรี บนแอปพลิเคชัน **iQIYI (อ้ายฉีอี้)** และเว็บไซต์ **iQ.com** ผ่านเทคโนโลยีเหนือชั้นที่ทำให้ภาพและเสียงคมชัดได้อรรถรสในการรับชมมากขึ้นด้วย

“ในปีหน้า **ช่อง 8** ได้วางแผนนำภาพยนตร์ของ **อาร์เอส** ที่เคยโด่งดังในอดีต เป็นตัวเสริมทัพในการจับมือกับพันธมิตร OTT ชั้นนำต่างๆ ทั้งในและต่างประเทศ ซึ่งจะส่งผลให้ภาพรวมการบริหารธุรกิจคอนเทนต์ของ **ช่อง 8** มีรายได้ที่เติบโตจากปี 2563 เพิ่มขึ้น 20% เป็นอย่างต่ำ” **นางสาวนงลักษณ์** กล่าวปิดท้าย

###

สายงานภาพลักษณ์และสื่อสารองค์กร บมจ.อาร์เอส ขอขอบพระคุณมา ณ โอกาสนี้

สอบถามเพิ่มเติมได้ที่ : ภัทรปภา (เหมียว) 095-945-4266